La statua

Da Khalil Gibran, translaziun Reto Capeder

En ina vischnanca muntagnarda viveva ina giada in um che possedeva ina statua fitg veglia, ch’in maister aveva creà. Ella giascheva sper l’entrada da sia chasa cun la fatscha vers la terra, e l’um na fascheva nagin stim dad ella. Qua passa in um da la citad sper sia chasa; in um scort. Cura ch’el vesa la statua, dumonda el il possessur, sch’el veglia vender la statua.
Il possessur respunda riend: "Ma tgi cumpra quest crap tschuf e senza nagina traglischur?"
"Jau ta dun quest dinar d’argient per la statua", respunda l’um da la citad. 
Il possessur è stà tut surstà ed intgantà. E la statua è vegnida transportada en la citad sin il dies d’in elefant. 
Blers mais pli tard va l’um da las muntognas en la citad. Entant ch’el spassegiava tras las vias, vesa el ina massada glieud davant ina butia. In um clamava cun auta vusch: "Entrai e guardai la pli bella e custaivla statua dal mund! Be dus dinars d’argient, e vus vesais in’ovra maisterila, grondiusa!"
L’um da las muntognas paja dus dinars e va en butia. Qua vesa el la statua, ch’el aveva vendì per in dinar.